LV Eiropas Savienības Oficiālais Vēstnesis C 256/28

Prasība, kas celta 2009. gada 18. augustā — Komisija/Irish Electricity Generating

(Lieta T-323/09)

2009/C 256/53

Tiesvedības valoda — angļu

Lietas dalībnieki

Prasītāja: Eiropas Kopienu Komisija (pārstāvji — A.-M. Rouchaud-Joët, F. Mirza)

Atbildētāja: Irish Electricity Generating Co. Ltd, Waterford (Īrija)

Prasītājas prasījumi:

— piespriest atbildētājai maksāt Eiropas Kopienu Komisijai EUR 237 384,31, ko veido pamatsumma EUR 180 664,70 un kavējuma procenti EUR 56 719,61, kas aprēķināti saskaņā ar Eiropas Centrālās bankas procentu likmi 3,50 % (5,56 %) par laika periodu no 2003. gada 25. augusta līdz 2009. gada 15. aprīlim;

— piespriest atbildētājai maksāt EUR 27,52 dienā kā procenta maksājumu no 2009. gada 16. aprīļa līdz parāda pilnīgai samaksai, un

— piespriest atbildētājai atlīdzināt visus tiesāšanās izdevumus.

Pamati un galvenie argumenti

Eiropas Kopienu Ceturtās pētniecības pamatprogrammas ietvaros Padome 1994. gada 23. novembrī pieņēma Lēmumu Nr. 94/806/EK (1), lai izveidotu īpašu programmu pētniecībai un tehnoloģiju izstrādei, tostarp demonstrējumu pasākumiem, enerģētikas jomā, kas nav saistīta ar kodolenerģiju. Saskaņā ar lēmuma 5. pantu Komisijas pienākums bija izstrādāt darba programmu, kas aptvertu lēmuma I pielikumā noteiktos mērķus un tematus, kā arī izsludināt paziņojumus par konkursiem un projektu piedāvājumiem, pamatojoties uz šo darba programmu.

1998. gada 2. martā pēc publiskās iepirkuma procedūras atbildētājai tika piešķirtas tiesības slēgt līgumu Nr. WE/178/97/IEGB (turpmāk tekstā — “līgums”) par divu vēja turbīnu ražošanu. Saskaņā ar līguma noteikumiem no kopējām atbilstīgajām projekta izmaksām ECU 1 531 697 Komisija piekrita piešķirt finanšu atbalstu 40 % apmērā no apstiprinātajām projekta atbilstīgajām izmaksām līdz augstākais ECU 612 679.

Taču prasītāja apgalvo, ka, lai arī tā atbildētājai laikā no 1998. gada 6. aprīļa līdz 2001. gada 30. aprīlim avansā bija izmaksājusi EUR 225 083,79, atbildētāja līgumu neizpildīja. Turklāt prasītāja apgalvo, ka, kaut arī tā veica līgumā un Kopienu budžeta noteikumos (2) paredzētās procesuālās darbības, lai noteiktu parāda summu un paziņotu to atbildētājai, pēdējā uz to nereaģēja. Tāpēc Komisija ar 2002. gada 13. decembra vēstuli lauza līgumu saskaņā ar līguma II pielikuma 5. panta 3. punkta a) apakšpunkta i) daļu.

Līdz ar to Komisija ir cēlusi šo prasību saskaņā ar EKL 238. pantu, lai atgūtu iespējami atbildētājai pārmaksāto summu, proti, pamatsummu EUR 180 664,70 un procenta maksājumus, kas aprēķināti ar likmi 5,56 % no datuma, kad parāds bija jāsamaksā, t.i., 2003. gada 24. augustā.

(1) Padomes 1994. gada 23. novembra Lēmums Nr. 94/806/EK par Eiropas Kopienu Ceturto pamatprogrammu pētniecībai, tehnoloģiju attīstībai un demonstrējumu pasākumiem enerģētikas jomā, kas nav saistīta ar kodolenerģiju (1994-1998) (OV L 334, 22.12.1994., 87. lpp.).

(2) Padomes 2002. gada 25. jūnija Regulas (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 248, 1. lpp.), 71. pants, un Komisijas 2002. gada 23. decembra Regulas (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 357, 1. lpp.), 78. pants.